ŠIAULIŲ MIESTO SAVIVALDYBĖS MERAS

POTVARKIS

DĖL ŠIAULIŲ MIESTO SAVIVALDYBĖS MERO 2023 M. BALANDŽIO 26 D. POTVARKIO NR. M-133 „DĖL ŠIAULIŲMIESTO SAVIVALDYBĖS REPREZENTACINIO RENGINIO STATUSO SUTEIKIMO IR JO DALINIO FINANSAVIMO KONKURSO NUOSTATŲ IR SUTARTIES FORMOS PATVIRTINIMO“ PAKEITIMO

2024 m. sausio 17 d. Nr. M-55

Šiauliai

Vadovaudamasis Lietuvos Respublikos vietos savivaldos įstatymo 25 straipsnio 5 dalimi, Šiaulių miesto savivaldybės reprezentacinio renginio statuso suteikimo ir jo dalinio finansavimo tvarkos aprašo, patvirtinto Šiaulių miesto savivaldybės tarybos 2023 m. kovo 30 d. sprendimu Nr. T-159 „Dėl Šiaulių miesto savivaldybės reprezentacinio renginio statuso suteikimo ir jo dalinio finansavimo tvarkos aprašo patvirtinimo“, 22.3 papunkčiu ir 26 punktu,

pakeičiu Šiaulių miesto savivaldybės reprezentacinio renginio statuso suteikimo ir jo dalinio finansavimo konkurso nuostatus, patvirtintus Šiaulių miesto savivaldybės mero 2023 m. balandžio 26 d. potvarkiu Nr. M-133 „Dėl Šiaulių miesto savivaldybės reprezentacinio renginio statuso suteikimo ir jo dalinio finansavimo konkurso nuostatų ir sutarties formos patvirtinimo“ 1.1 papunkčiu:

1.	Papildau nauju 15.3 papunkčiu:

„15.3. administravimo išlaidoms padengti;“

2.	Pakeičiu 16 punktą ir jį išdėstau taip:

„16. Renginiui įgyvendinti reikalinga lėšų dalis, kurios nepadengia reprezentaciniam renginiui skirtos Savivaldybės biudžeto lėšos, turi sudaryti ne mažiau nei 30 procentų viso projekto lėšų poreikio. Šią lėšų dalį turi padengti renginio vykdytojas savo (išskyrus iš Savivaldybės biudžeto gaunamas lėšas) arba rėmėjų (partnerių) indėliu (finansiniu ar nepiniginiu įnašu). Dokumentai, įrodantys tokį prisidėjimą, yra sutartis, preliminari sutartis, ketinimų protokolas ar raštas, laiškas. Prisidėjimas ir (ar) indėlis, teikiamas natūra prekėmis ir (arba) paslaugomis, išreiškiama pinigine verte (nepiniginio įnašo vertę teisės aktų nustatyta tvarka apskaičiuoja, nustato ir už jos teisingumą atsako paraiškos teikėjas). Visuose indėlį patvirtinančiuose dokumentuose turi būti nurodytas renginio pavadinimas, finansinio įsipareigojimo rūšis (parama lėšomis ar natūra), finansinio įsipareigojimo vertė eurais. Sutartis nesudaroma, jeigu renginio vykdytojas nepateikia dokumentų, įrodančių, kad renginiui įgyvendinti turi ne mažiau kaip 30 procentų lėšų iš kitų finansavimo šaltinių.“

3.	Buvusį 15.3 papunktį laikau 15.4 papunkčiu.

Savivaldybės meras	Artūras Visockas